text: Se video: DF: Politianmeldelse er nødvendig
  15 august 2014 kl. 14.11
  Folketingsmedlem for Dansk Folkeparti, Hans Kristian Skibby, valgte torsdag at politianmelde et socialdemokratisk byrådsmedlem i Horsens for en kontroversiel Facebook-opdatering. Selv mener han, at han var nødt til at anmelde sin kollega.
  En kontroversiel opdatering på Facebook har siden onsdag fået bølgerne til at gå højt i Horsens.
  Det socialdemokratiske byrådsmedlem, Yunus Coban, valgte onsdag at reagere på en video, han havde set på nettet. I sin opdatering skrev han:
  - Fucking israelske soldater fejrer nedskydning af en 18 årig dreng, se hele videoen. Nogle gange har man bare lyst til at sige Heil Hitler.
  Kort efter blev opslaget slettet.
  Opdateringen fik folketingsmedlem for Dansk Folkeparti, Hans Kristian Skibby, til at melde Yunus Coban til politiet torsdag.
  Og selv mener Hans Kristian Skibby ikke, det er at gå over stregen.
  - Jeg synes, jeg har været nødt til at gøre det, og det er også derfor jeg har gjort det, siger han til TV SYD.
  Du kan se hele Hans Kristian Skibbys svar til spørgsmålet om, om han er gået over stregen ved at politianmelde sin kollega, i klippet herunder (varighed 46 sekunder)
  
  